แก้ไขวันที่ 21 มิถุนายน 2544 OHTLTO

ฐานะการเงินและผลการดำเนินงาน

1.  งบการเงิน

ก) สรุปรายงานการสอบบัญชี

1) ผู้สอบบัญชี นายทรงเดช ประดิษฐสมานนท์ จากสำนักงานสอบบัญชี เอินส์ทแอนด์ยัง

2) สรุปรายงานการตรวจสอบของผู้สอบบัญชีในระยะปี พ.ศ. 2537 - พ.ศ. 2543
แสดงความเห็นแบบไม่มีเงื่อนไข

3) นโยบายการบัญชีที่สำคัญ

3.1 รายได้

รายได้จากการประกอบกิจการโรงแรมและภัตตาคารถือตามราคาในอินวอยซ์
สำหรับค่าสินค้าและค่าบริการหลังจากหักส่วนลด ภาษีมูลค่าเพิ่ม และค่าบริการที่บวกเพิ่มแล้ว

3.2 ค่าเผื่อหนี้สงสัยจะสูญ

บริษัทตั้งสำรองเผื่อหนี้สงสัยจะสูญสำหรับผลขาดทุนโดยประมาณที่อาจเกิดขึ้นจากการเก็บเงินจากลูกหนี้ไม่ได้
จำนวนสำรองนี้ประมาณขึ้นจากประสบการณ์ในการเก็บเงินในอดีตและตามสถานะปัจจุบันของลูกหนี้คงค้าง
ณ วันที่ในงบดุล

3.2 ค่าเสื่อมราคา

ไม่มีการคิดค่าเสื่อมราคาสำหรับที่ดินซึ่งบันทึกในราคาทุน ค่าเสื่อมราคาของอาคาร
เครื่องจักรและอุปกรณ์ รถยนต์ เครื่องตกแต่งและติดตั้ง คำนวณจากราคาทุน
โดยวิธีเส้นตรงในอัตราร้อยละต่อปีดังนี้ :-

อาคาร - 2.5

สิ่งปรับปรุงอาคาร - 5

สิ่งปรับปรุงและตกแต่งสินทรัพย์เช่า - 20

เครื่องจักรและอุปกรณ์ - 10 หรือ 20

เครื่องตกแต่งและติดตั้ง - 10 หรือ 20

รถยนต์ - 20

เครื่องใช้ในการดำเนินงานจะถือเป็นเครื่องใช้ในโรงแรมและถือเป็นค่าใช้จ่ายทันทีเมื่อมีการเบิกใช้
การเริ่มใช้และการเปลี่ยนแทนเครื่องใช้ในการดำเนินงานอันเนื่องมาจากการเปลี่ยนแปลงรูปแบบการตกแต่งของภัตตาคารจะถือเป็นค่าใช้จ่ายรอตัดจำหน่ายและตัดจ่ายภายในระยะเวลา
36 เดือน
เครื่องใช้ในการดำเนินงานที่ล้าสมัยและถูกเปลี่ยนแทนอันเนื่องมาจากการเปลี่ยนแปลงแนวการตกแต่งภัตตาคารจะถูกตัดเป็นค่าใช้จ่ายทันที

3.4 เงินลงทุนในบริษัทย่อยและบริษัทร่วม

เงินลงทุนในบริษัทย่อยและบริษัทร่วมบันทึกตามวิธีส่วนได้เสีย

3.5 สินค้าคงเหลือ

สินค้าคงเหลือตีราคาตามราคาทุน (วิธีถัวเฉลี่ยถ่วงน้ำหนัก)
หรือมูลค่าสุทธิที่คาดว่าจะได้รับแล้วแต่ราคาใดจะต่ำกว่า

3.6 ภาษีเงินได้รอการตัดบัญชี

ภาษีเงินได้รอการตัดบัญชีถือปฏิบัติตามวิธี “หนี้สินภาษีเงินได้”
โดยบันทึกผลแตกต่างด้านเวลาระหว่างกำไรทางภาษี
และกำไรทางบัญชีในงบกำไรขาดทุนเป็นหนี้สินและสินทรัพย์ในงบดุล
หนี้สินหรือสินทรัพย์ดังกล่าวเกิดจากภาษีเงินได้ของรายการที่ยังไม่สามารถรับรู้เป็นรายได้หรือค่าใช้จ่ายในการคำนวณภาษีเงินได้
ซึ่งจะตัดบัญชีเป็นรายได้หรือค่าใช้จ่ายในการคำนวณภาษีเงินได้ในอนาคต

การคำนวณภาษีเวินได้นิติบุคคลภายใต้ประมวลรัษฎากรได้คำนวณขึ้นหลังจากบวกกลับด้วยค่าใช้จ่ายซึ่งไม่สามารถถือเป็นรายจ่ายในการคำนวณภาษีและหักด้วยรายได้จากส่วนแบ่งผลกำไรจากการลงทุนในบริษัทย่อยและบริษัทร่วมซึ่งไม่ต้องนำมารวมเป็นรายได้และเงินปันผลรับจากการลงทุนได้รับการยกเว้นภาษีเงินได้

3.7 เงินตราต่างประเทศ

รายการที่เป็นเงินตราต่างประเทศซึ่งเกิดขึ้นระหว่างปี
ได้แปลงค่าเป็นเงินบาทโดยใช้อัตราแลกเปลี่ยน ณ วันที่ที่เกิดรายการ
สินทรัพย์และหนี้สินที่เป็นเงินตราต่างประเทศ คงเหลืออยู่ ณ
วันที่ในงบดุลได้แปลงค่าเป็นเงินบาทโดยใช้อัตราแลกเปลี่ยน ณ วันที่ในงบดุล

กำไรและขาดทุนที่เกิดจากการเปลี่ยนแปลงในอัตราแลกเปลี่ยนได้รวมอยู่ในการคำนวณผลการดำเนินงาน

3.8 เครื่องมือทางการเงิน

เครื่องมือทางการเงินที่แสดงในงบดุลประกอบด้วยเงินสดและเงินฝากธนาคาร ลูกหนี้การค้า
เจ้าหนี้การค้าและเงินกู้ยืม
ซึ่งนโยบายการบัญชีเฉพาะสำหรับรายการแต่ละรายการได้เปิดเผยแยกไว้ในแต่ละหัวข้อที่เกี่ยวข้อง

บริษัทและบริษัทย่อยไม่มีนโยบายที่จะใช้เครื่องมือทางการเงินที่เป็นตราสารอนุพันธ์เพื่อการเก็งกำไรหรือเพื่อการค้า

3.9 กำไรต่อหุ้น

กำไรต่อหุ้นที่แสดงไว้ในงบกำไรขาดทุนเป็นกำไรต่อหุ้นขั้นพื้นฐาน
ซึ่งคำนวณโดยการหารกำไรสุทธิสำหรับปีด้วยจำนวนหุ้นสามัญที่ออกอยู่ ณ วันที่ในงบดุล

ไม่มีการแสดงกำไรต่อหุ้นปรับลดสำหรับปีเนื่องจากบริษัทไม่มีหุ้นสามัญเทียบเท่า

2)  ตารางสรุปงบการเงิน (โปรดดูเอกสารแนบ)

3)  อัตราส่วนทางการเงินที่สำคัญที่สะท้อนถึงฐานะการเงิน
    และผลการดำเนินงานในธุรกิจหลักของบริษัทและบริษัทย่อย (โปรดดูเอกสารแนบ)

2.  คำอธิบายและการวิเคราะห์ฐานะการเงินและผลการดำเนินงาน

วิเคราะห์ผลการดำเนินงานและฐานะการเงินโดยสรุป

สำหรับปี 2543 โรงแรมโอเรียนเต็ลนับเป็นเลิศในด้านการตลาดอีกเช่นเคย
จำนวนนักท่องเที่ยวเพิ่มมากขึ้นเป็นผลทั้งจากโครงการอเมซิ่งไทยแลนด์
และเสถียรภาพทางการเมืองและเศรษฐกิจของประเทศไทยเปรียบเทียบกับกลุ่มประเทศในอาเซียน

จากการที่บริษัทมีภาระหนี้สินบางส่วนและยอดเงินสด ณ สิ้นปี 2543
เป็นจำนวนมากพอที่จะกล่าวได้ว่าโครงสร้างเงินทุนและสภาพคล่องของบริษัทอยู่ในระดับที่ดี
อัตราส่วนสภาพคล่องหมุนเร็วลดลงจากปี 2542 จากอัตรา 0.63 เป็น 0.21
เกิดจากการที่บริษัทได้นำเงินมาใช้ในการปรับปรุงห้องพักบริเวณตึกริเวอร์วิง
สภาพคล่องของบริษัทจะลดลงในปี 2543 และคาดว่าในปี 2544
ก็จะลดลงเช่นกันจากการดำเนินโครงการดังกล่าว
การปรับปรุงสภาพของสินทรัพย์ให้อยู่ในสภาพที่ดีเยี่ยมทำให้บริษัทมีความสามารถในการดึงดูดลูกค้าที่มีรสนิยมดี
บริษัทได้รักษาคุณภาพและมาตรฐานอย่างสูงอยู่ตลอดเวลา ในเดือนตุลาคม ปี 2543
โครงการขั้นแรกในการปรับปรุงห้องพักบริเวณตึกริเวอร์วิง
แล้วเสร็จพร้อมที่จะให้บริการด้วยมาตรฐานสูงสุด สะอาดและปลอดภัย
โครงการที่สำคัญนี้ได้ทำให้บริษัทมีสิ่งอำนวยความสะดวกภายในห้องพักที่ทันสมัยพร้อมให้บริการที่สมบูรณ์แบบในอีกทศวรรษหน้านี้
ในระหว่างปีมีการปรับปรุงระบบทำความเย็น
ด้วยมาตรฐานที่สูงและคุณภาพของสินทรัพย์ที่ดีทำให้บริษัทสามารถมีผลตอบแทนให้กับผู้ถือหุ้นอย่างต่อเนื่องในอัตราที่น่าพอใจ

บริษัทได้ตระหนักถึงข้อจำกัดในการทำกำไรอย่างต่อเนื่องทั้งในช่วงฤดูการท่องเที่ยวและช่วงนอกฤดูการท่องเที่ยวของอุตสาหกรรมนี้
อีกทั้งบริษัทพยายามที่จะสร้างความแข็งแกร่งให้กับชื่อเสียงของบริษัทในตลาดภายในประเทศ
จึงได้เพิ่มช่องทางการจัดจำหน่ายอาหารและเครื่องดื่ม
รวมถึงการให้บริการรับซักรีดตามศูนย์การค้าใหญ่ๆ ในกรุงเทพฯ

รายได้

รายได้ร้อยละ 80.8 ของรายได้รวมของบริษัทได้มาจากรายได้ของห้องพัก
และการขายอาหารและเครื่องดื่มรายได้รวมของบริษัทเพิ่มขึ้นร้อยละ 5.0 จาก 1,713
ล้านบาทในปี 2542 เป็น 1,798 ล้านบาทในปี 2543
ในช่วงเวลาเดียวกันนี้อัตราค่าห้องพักเฉลี่ยเพิ่มขึ้นร้อยละ 10.4 จากปี 2542

รายได้จากห้องพักเพิ่มขึ้นร้อยละ 6.5

รายได้จากการขายอาหารและเครื่องดื่มเพิ่มขึ้นร้อยละ 2.3

รายได้ร้อยละ 8.5
ของรายได้รวมมาจากการประกอบธุรกิจที่เกี่ยวข้องกับการให้บริการในโรงแรมเช่น ค่าโทรศัพท์
ค่าซักรีด และศูนย์กีฬาและสุขภาพ อีกประมาณร้อยละ 10.0 ของรายได้รวม
เป็นค่าเช่าร้านค้าภายในโรงแรม รวมถึงรายได้จากสาขาอีก 5
สาขาซึ่งตั้งอยู่ในห้างสรรพสินค้าต่างๆในกรุงเทพฯ

ค่าใช้จ่ายในการดำเนินงาน

ค่าใช้จ่ายในการดำเนินงานของบริษัทเพิ่มขึ้นประมาณร้อยละ 9.6 จาก 1,200 ล้านบาทในปี 2542
เป็น 1,316ล้านบาทในปี 2543 เนื่องจากต้นทุนผันแปรเพิ่มขึ้น
ค่าใช้จ่ายที่เป็นเงินสกุลดอลล่าร์สหรัฐก็เพิ่มขึ้นเช่นกัน
เนื่องจากอัตราการแลกเปลี่ยนระหว่างเงินบาทและดอลล่าร์สหรัฐที่ผันแปรมากขึ้นกว่าในปี 2542
จำนวนพนักงาน ณ วันที่ 31 ธันวาคม 2543 ลดลงร้อยละ 1.5 เปรียบเทียบกับปี 2542

กำไรสุทธิ

เมื่อพิจารณาถึงฐานะการเงิน ของบริษัท โรงแรม โอเรียนเต็ล (ประเทศไทย) จำกัด (มหาชน)
ในปี 2542 และ 2543 อัตราส่วนกำไรสุทธิต่อรายได้รวมคิดเป็นร้อยละ 21.0 และ 18.8
ตามลำดับ ซึ่งบริษัทยังคงรักษาระดับผลกำไรได้เป็นที่น่าพอใจ ขณะที่กำไรต่อหุ้นลดลงจาก 22.42
บาทต่อหุ้นเป็น 21.16 บาทต่อหุ้น ลดลง 5.6%

สินทรัพย์

ณ วันที่ 31 ธันวาคม 2543 บริษัทมีสินทรัพย์รวมจำนวน 1,742.2 ล้านบาท ขยายตัวเพิ่มขึ้นร้อยละ
20.3 จาก1,448.2 ล้านบาท ณ สิ้นปี 2542 โดยแบ่งได้ดังนี้

คิดเป็นร้อยละของ

ล้านบาท สินทรัพย์รวม เพิ่มขึ้น / ลดลง

1.  ที่ดิน อาคารและอุปกรณ์สุทธิ 1,382.2 79.4% 57.5%

2.  เงินลงทุนระยะสั้น 31.4 1.8% (86.9%)

3.  เงินสดและเงินฝากธนาคาร 116.8 6.7% 1.0%

4.  ลูกหนี้การค้าสุทธิ 84.1 4.8% (12.1%)

5.  เงินลงทุนในบริษัทที่เกี่ยวข้องกัน 78.5 4.5% 12.8%

6.  สินค้าคงเหลือ 19.1 1.1% 15.1%

7.  สินทรัพย์อื่น 30.1 1.7% (11.2%)

  รวม 1,742.2 100.0%

หนี้สิน

  ณ วันที่ 31 ธันวาคม 2543 บริษัทมีภาระหนี้สินจากการกู้ยืมเงิน 266 ล้านบาท
  เปรียบเทียบกับการไม่มีภาระหนี้สินในปี 2542
  ซึ่งเป็นภาระหนี้สินที่เกิดจากการนำเงินกู้ยืมมาเพื่อโครงการปรับปรุงห้องพักของตึกริเวอร์วิง ในปี
  2543

ส่วนของผู้ถือหุ้น

  ส่วนของผู้ถือหุ้นเพิ่มขึ้นจาก 835.0 ล้านบาท ในปี 2542 เป็น 933.7 ล้านบาท ในปี 2543
  มูลค่าหุ้นตามบัญชีเพิ่มขึ้นจาก 52.19 บาทต่อหุ้นในปี 2542 เป็น 58.36 บาทต่อหุ้น ในปี 2543

ภาระผูกพัน

ณ วันที่ 31 ธันวาคม 2543 บริษัทฯ และบริษัทย่อยมีภาระผูกพันดังนี้:-

1.  บริษัทฯได้เข้าทำสัญญากับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทฯมีสิทธิต่ออายุสัญญาได้อีก 2 ช่วง ช่วงละ 10 ปี
    บริษัทฯจะต้องจ่ายค่าธรรมเนียมคิดตามอัตราที่ตกลงจากยอดขายและบริการของบริษัทฯ
    และบริษัทย่อย

2.  บริษัทฯและบริษัทย่อยมีภาระผูกพันที่จะต้องจ่ายค่าเช่าขั้นต่ำในแต่ละปีตามหนังสือสัญญาเช่าต่างๆดังต่อไปนี้:-

  (หน่วย : ล้านบาท)

  ปี บริษัทฯและบริษัทย่อย บริษัทฯ

  2544 15.1 12.3

  2545-2549 23.6 10.7

  2550-2555 28.0 -

3.  บริษัทฯและบริษัทย่อยมีภาระผูกพันรายจ่ายฝ่ายทุนและสัญญาค่าก่อสร้างเป็นจำนวนเงินประมาณ
    328.4 ล้านบาท และเฉพาะของบริษัทฯเป็นจำนวนเงิน 325.8 ล้านบาท (2542 : 57.3
    ล้านบาท และ 55.3 ล้านบาท ตามลำดับ)